Vendsyssel FF kan være tæt på at hente en angrebsforstærkning til klubben. Ifølge fodboldsitet bold.dk er vendelboerne tæt på at lande en aftale med den tidligere Superliga-topscorer Thomas Dalgaard. 32-årige Dalgaard har i det seneste år spillet for Superliga-klubben SønderjyskE, men den sønderjyske klub ophævede søndag angriberens kontrakt. Det har åbnet døren for Vendsyssel FF, som ifølge bold.dk har bejlet til den rutinerede målscorer i en længere periode. Vendsyssel har tabt sine første tre kampe i denne sæson og ligger i øjeblikket sidst i 1. division. Derfor kan Thomas Dalgaard være en tiltrængt forstærkning for klubben, hvis det lykkes parterne at blive enige om en aftale. Thomas Dalgaard, som oprindelig er fra Nykøbing Mors, har i denne sæson været ude i kulden i SønderjyskE, men han har tidligere vist, at han kan finde vej til netmaskerne. I 2013/14-sæsonen blev han topscorer i Superligaen, da han nettede 17 gange for Viborg FF.

Referat:
Den tidligere Superliga-topscorer Thomas Dalgaard meldes tæt på et skifte til 1. divisionsklubben Vendsyssel FF.